FI Euroopan unionin virallinen lehti CE 78/846

(2004/C 78 E/0900)

KIRJALLINEN KYSYMYS P-3657/03

esittäjä(t): Giovanni Procacci (ELDR) komissiolle

(2. joulukuuta 2003)

Aihe: Ydinjätteiden varastointi

Italian hallitus on hyväksynyt lain, jossa säädetään, että kaikki Italian ydinjätteet varastoidaan Scanzano Jonicoon muutaman metrin syvyyteen vuorisuolaesiintymään.

Kyseinen paikkakunta sijaitsee vajaan kilometrin päässä merestä ja lähellä jokea sekä maakaasuesiintymää. Lisäksi tämä paikkakunta sijaitsee maanjäristysalueella.

Eräiden amerikkalaisten tutkimusten mukaan, jotka koskevat ydinjätteiden varastointia suolaesiintymiin, radioaktiivinen materiaali saa ajan myötä aikaan lämpötilan nousun ja suolaliuokset liikkeelle. Tämä johtaa säiliöiden ruostumiseen ja ympäristön saastumiseen. Tiedemiehet eivät näin ollen voi taata paikalliselle väestölle ydinjätteiden pitkäaikaista turvallista varastointia.

Voisiko komissio puuttua asiaan ja mitätöidä tämä mielettömän päätöksen, koska se on todellinen uhka paikalliselle väestölle, joka asuu muutaman metrin päässä varastointipaikasta ja koska se on vaaraksi Metaponton tasangolle, joka on raja-alue Basilicatan, Puglian ja Calabrian välissä ja jossa sijaitsevat EteläItalian kehittyneimmät maatilat ja tärkeimmät matkailukohteet?

Miten komissio aikoo ylipäätään ratkaista radioaktiivisten jätteiden varastointiin liittyvän ongelman yhteisön tasolla suojellakseen parhaalla mahdollisella tavalla väestön terveyttä?

Loyola de Palacion komission puolesta antama vastaus

(6. tammikuuta 2004)

Komissio tuo esille ehdotuksesta, joka koskee radioaktiivisen jätteen säilytyspaikan rakentamista Italiassa sijaitsevaan Scanzano Jonicon kuntaan, että Italian hallituksen asetusta lakia on tarkistettu ja että Scanzano Jonico on enää vain yksi mahdollisista sijoituspaikoista, jotka asiantuntijakomitea valitsee ja arvioi.

Komissio muistuttaa, että kukin jäsenvaltio on vastuussa kaiken lainkäyttövaltansa alaisen käytetyn polttoaineen ja radioaktiivisen jätteen huollosta.

Komissio on jo ryhtynyt toimiin varmistaakseen väestön ja ympäristön suojelun. Sen antama ehdotus uudeksi direktiiviksi käytetyn polttoaineen ja radioaktiivisen jätteen huollosta on parhaillaan neuvoston käsiteltävänä. Direktiiviehdotuksessa jäsenvaltioiden edellytetään valmistelevan ohjelmia tällaisen jätteen turvallisesta huollosta ja hävittämisestä.

Voimassa olevassa EU:n lainsäädännössä kuitenkin jo edellytetään, että ennen luvan myöntämistä hankkeelle on ryhdyttävä tiettyihin toimenpiteisiin.

Tiettyjen suunnitelmien ja ohjelmien ympäristövaikutusten arvioinnista 27. kesäkuuta 2001 annetussa Euroopan parlamentin ja neuvoston direktiivissä 2001/42/EY (1) edellytetään muun muassa radioaktiivisen jätteen hävittämiseen liittyvien hallituksen suunnitelmien tai ohjelmien arviointia. Jäsenvaltioiden on saatettava tämä direktiivi osaksi kansallista lainsäädäntöä 21. heinäkuuta 2004 mennessä.

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY, sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY (2), edellytetään, että ympäristövaikutusten arviointi on tehtävä muun muassa radioaktiivisen jätteen tai säteilytetyn ydinpolttoaineen loppusijoitukseen tai pitkäaikaiseen varastointiin tarkoitetuista laitoksista. Radiologiset vaikutukset ovat osa arvioitavia vaikutuksia.

Jos lupa myönnetään, sovelletaan Euroopan atomienergiayhteisön perustamissopimuksen ja johdetun oikeuden mukaisia erityistoimenpiteitä. Kaikki radioaktiivisia aineita koskevat käytännöt kuuluvat perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta 13. toukokuuta 1996 annetun neuvoston direktiivin 96/29/Euratom (3) soveltamisalaan. Lisäksi Euroopan atomienergiayhteisön perustamissopimuksen 37 artiklaan sisältyy tiedottamis-vaatimuksia, jotka koskevat radioaktiivisen jätteen hävittämistä.

Komissio kehottaa parlamentin jäsentä tutustumaan myös vastaukseen, jonka komissio on antanut jäsen Turcon kysymykseen nro P-3519/03 (4).

(1) EYVL L 197, 21.7.2001.

(2) EYVL L 73, 14.3.1997.

(3) EYVL L 159, 29.6.1996.

(4) Katso sivu 570.